Koululaiset halusivat siivota sotkut pois – Ely-keskus torppasi avun

Kirkkonummen Masalassa sijaitseva Bjönsinpolun alikulkutunneli on töhritty paikka. Kyläläiset tarjoutuivat puhdistamaan tunnelin seinät, mutta pyyteetön apu ei Uudenmaan Ely-keskukselle kelvannut. Petra Vairimaa

Jari Pietiläinen

Masalassa on törmätty erikoiseen "epäkohtaan": virkamiesten mielestä nuoret ja muut kyläläiset ovat liian aktiivisia. Niin sanottu ongelma sai alkunsa viime talvena, jolloin Masalan asukasyhdistys ja Nissnikun koulun vanhempainyhdistys halusivat puuttua alikulkutunnelin siivottomuuteen.

Kyseessä on Sepänkyläntien alitse kulkeva Bjönsinpolun alikulkutunneli, jonka seiniä ovat jo pitkään rumentaneet erilaiset töhryt ja suttaukset. Kyseessä eivät olleet graffitit, vaan epäsiistit töherrykset.

Koululaiset ja muut Masalan asukkaat tarjoutuivat siistimään alikulkukäytävän seinämät maalaamalla töhryt talkoilla piiloon.

Molemmat yhdistykset olivat yhteydessä kouluun ja Kirkkonummen kuntaan – nämä puolestaan näyttivät hankkeelle vihreää valoa. Asian tarkempi tutkinta kuitenkin osoitti, että alikulkutunnelin hoito ja kunnossapito on Uudenmaan Ely-keskuksen vastuulla.

Yhdistykset esittivät tarjouksensa ilmaisesta työstä Eli-keskukselle, mutta se ilmoittikin, että tunnelin maalaaminen sopii vain siinä tapauksessa, että paikalliset asukkaat ottavat koko tunnelin hoidon ja kunnostustoimet myös jatkossa vastuulleen.

Kuvassa olevassa alikulkutunnelissa ei ole tasokkaita graffiteja, vaan silkkaa jäsentymätöntä maalisotkua. (Kuva: Petra Vairimaa)

– Tällainen näkemys tuntuu meistä asukkaista hyvin omituiselta. Eihän meillä ole mahdollisuutta toimia koko käytävän huoltomiehinä, kertoo Petra Vairimaa, joka on Nissnikun koulun vanhempainyhdistyksen puheenjohtaja ja Masalan asukasyhdistyksen varapuheenjohtaja.

Kyläläiset ajattelivat siis tekevänsä kaikkien kannalta hyvän työn, kun tarjoutuivat kaikkien viihtyvyyden vuoksi maalaamaan töhryt kertaalleen piiloon.

– Viimeksi Ely-keskuksesta on kuulunut asian tiimoilta mitään viime helmikuussa, mutta sen jälkeen ei mitään. Ihmettelyä tämä on masalalaisissa herättänyt, Vairimaa arvioi.

Hänen mukaansa töhryjen maalaaminen peittoon parantaisi alikulkua käyttävien viihtyvyyttä ja lisäisi myös turvallisuudentunnetta.

– On näköjään niin, että ihmisten tämänkaltainen aktiivisuus on viranomaisille sittenkin outo asia. Tuntuu siltä, että Ely-keskuksessakaan ei oikein tiedetä, miten tähän avuntarjoamiseen pitäisi suhtautua.

Katso tästä, mitä Ely-keskus vastaa asiaan.